Manivald Vallikivi
Manivald Vallikivi (25. august 1928 Märjamaa – 21. mai 2014) oli eesti kergejõustiklane. Ta lõpetas 1948. aastal Tallinna 2. Keskkooli ja 1952. aastal Tallinna Polütehnilise Instituudi majandusteaduskonna. Vallikivi alustas sportimist 1946. aastal keskoolis Paul Toomla suunamisel ja jätkas Kalevis Erich Veetõusme juhendamisel. Ta tuli aastatel 1947–1951 400 ja 800 m jooksus 4 korda Eesti NSV meistriks, oli 4 korda meistrivõistlustel teine või kolmas ja tuli 9 korda Eesti NSV meistriks teatejooksus. Ta püstitas 1949. aastal 4 x 400 m teatejooksus Eesti NSV rekordi ja võistles 14 korda Eesti NSV koondises. Ta tuli 1950. aastal 800 m jooksus NSV Liidu üliõpilasmeistriks ja Balti NSV-de spartakiaadil esikohale, kuulus NSV Liidu meistrivõistlustel 4 x 400 m teatejooksus pronksmedali võitnud ametiühingute meeskonda. Ta töötas Toidukaubastu filiaali juhatajana, Kultuuriministeeriumi finantsosakonna ülema asetäitjana, Raamatukaubastu direktori asetäitjana ja Tallinna Kaubamaja kaubandusosakonna juhatajana.